কোনো শিশুকে যদি প্রশ্ন করা হয়, তোমাকে কে বেশি আদর করে, আম্মু না আব্বু তাহলে খুব সহজেই উত্তরে সে বলবে “দুজনেই ভালোবাসে/আম্মু বেশি/আব্বু বেশি”। এমন উত্তর বুদ্ধিদীপ্ত মনে হলেও এটা সন্তানের সহজাত প্রতিক্রিয়া। প্রকৃত প্রস্তাবে সন্তানের সঙ্গে বাবা-মায়ের ভাব বিনিময় বা প্রকাশের ধরণে ভিন্নতা থাকলেও বন্ধন স্থাপনে দু’জনের ভূমিকা অনস্বীকার্য । শিশুদের সঙ্গে বাবা-মায়ের সম্পর্ক স্থাপনের মূল কারণই হলো তারা তার মৌলিক চাহিদার যোগানদাতা। যা শিশুকে বাবা মায়ের প্রতি আস্থাশীল করে তোলে। শিশু চায় কিছুটা মনোযোগ, ভালবাসা এবং স্বস্তির জায়গা। বাবা-মায়ের কাছ থকে শিশু তেমনই এক ক্ষেত্র খুঁজে পায় যেখানে সে নির্ভার থেকে চারপাশ ঘুরে বেড়াতে পারে।